Rohožník (okres Malacky)

Rohožník je obec na Slovensku v okrese Malacky. Obec leží v Záhorskej nížine na úpätí Malých Karpát v nadmorskej výške  v strede obce. Z jednej strany obce ju lemujú Malé Karpaty a z druhej strany rovinný borovicový les.  

Zvlnený rovinný až stredohorský povrch chotára tvoria druhohorné vápence, dolomity, bridlice, pieskovce a melafýry. Pôdy pod pohorím Karpát sú stredne ťažké, smerom k borovému lesu prechádzajú do ľahkých piesčitých. 

Obcou preteká Rohožnícky potok a potok Rudávka. Na severozápad je rašelinisko – Rybník. Samotná obec a jej okolie je bohaté na podzemné vody. V katastrálnom území obce vyviera prameň Vajar a v jej okolí ďalšie štyri.

Zaujímavé miesta v okolí obce 
Chránená krajinná oblasť Malé Karpaty
Druhý najväčší vrch Malých Karpát – Vysoká  
Prírodná rezervácia Vysoká
Rozsiahly borovicový les bohatý na huby.  
Fabrika na výrobu cementu, ťažba vápenca a ílu.
Vojenská letecká strelnica.
Rybníky Rašelina a Ílovisko.

Kultúrne pamiatky 
Zámoček – Na jednom bočnom výbežku Vysokej sa nachádzajú zvyšky stredovekého fortifikačného objektu. Na základe archeologického prieskumu sa datuje vystavanie do začiatku 14. storočia. Hrad sa nevyskytuje v žiadnych dostupných prameňoch. Nevie sa kto ho vlastnil a načo vôbec slúžil. Z ústnych podaní sa hovorí, že v obci boli kráľovské vinice. Kráľ si ich ponechal vo vlastníctve a sídlo mohol obývať počas poľovačiek.     
Zvonica – Táto veža pochádza z rímskych dôb, kde pravdepodobne slúžila ako strážna veža na obchodné cesty. Je vystavaná z kamenia. Pôvodne na nej boli slnečné hodiny a jeden zvon. V období tureckých nájazdov ju nadstavili a inštalovali druhý zvon. V roku 1976 sa na nej urobili nutné úpravy a v roku 1992 sa nainštalovali elektrické hodiny. Zvonica dnes slúži ako umieráčik a privítanie nového roku.Zvonica je zapísaná v Ústrednom zozname kultúrnych pamiatok SR.  
Kaplnka sv. Rozálie – Kaplnka patrí medzi najstaršie pamiatky v obci. Má vyše 300 rokov. Z najstaršej doby sa nezachovali žiadne informácie. Pri zisťovaní pôvodu sa opierame o ústne podanie a záznamy z farskej kroniky a matriky.1853 – obnovenie kaplnky a posvätenie miestnym farárom1935 – pri búrke udrel blesk do lipy, ktorá vyhorela. Pri jej odstraňovaní sa našli pozostatky neznámeho muža. Podla nálezu ľudskej kostry a zlatého peniaza z roku 1705 môžeme usúdiť že ide o obeť Rákoczyho povstania.  

Kaplnka sv. Urbana – Dal ju postaviť zemepán v 17. storočí a dal ju zasvätiť sv. Urbanovi, patrónovi vinohradníkov. Pestovanie vínnej révy má v našej obci dávnu tradíciu. V deň sv. Urbana býval v obci velký sviatok. Pri kaplnke sa konala bohoslužba a nasledovala veselica. 

Rímskokatolícky kostol – Kostol dal postaviť gróf Pálffy v roku 1858 – 59. Je postavený v novorománskom slohu.Keď sa staval nový, starý kostol stál na tom istom mieste. Z kameňa starého kostola postavili ohradu okolo nového. Na znak, že tam bol aj cintorín, postavili farníci jeden náhrobný kameň k múru kostola.15. augusta 1860 bol zasvätený Nanebovzatiu Panny Márie. Postupne sa začalo nakupovať vybavenie ako obrazy krížovej cesty, zvony a v roku 1930 ho namaľoval maliar z Malaciek. Neskôr boli dodané farebné sklá a zavedené elektrické osvetlenie. V roku 1984 – 88 bol urobený aj elektrický pohon zvonov

Socha sv. Jána Nepomuckého – Postavenie sa datuje do začiatku 18. storočia. Bola postavená z dôvodu vtedy sa rozširujúceho kultu českého protireformačného svätca Nepomúckeho. Zemepáni Pálffyovci boli katolíci a takéto sochy kúpili a dali takmer do všetkých obci vo svojom panstve.  

Socha sv. Vendelína – Je to patrón pastierov. Keď pastieri vyháňali dobytok a ovce na pašu, vždy sa k svätcovi pomodlili na ochranu stáda pri pasení.

Socha Pána Ježiša – Stojí pri vchode do miestneho cintorína, kam bola v roku 1858 prenesená od starého kostola. Ide o veľmi starú sochu o ktorej pôvode sa nič nevie. 

Socha sv. Floriána – V roku 1882 bol v obci založený hasičský zbor. Sochu zakúpil farník v roku 1897 a dal ju postaviť do centra obce, aby obyvatelom pripomínala založenie dobrovolnú ustanovizeň.

Najsvätejšia trojica – Pomník stojí pri kostole. Dali ho postaviť občania na pamiatku v roku 1905, ktorý odišli za prácou do Ameriky

Pomník padlým hrdinom v I svetovej vojne sa nachádza na miestnom cintoríne. Dali ho postaviť občania žijúci v Amerike v roku 1920 na pamiatku padlých. Je na ňom napísaných 27 mladých mužov, ktorý položili životy pre náš národ.

Politika 
Orgánmi obce su zastupiteľstvo a starosta obce.

Obecné zastupiteľstvo 
Obecné zastupiteľstvo obce Rohožník sa skladá z 9 zastupiteľov občanov volených obyvateľmi obce na obdobie 4 rokov.

Šport, voľný čas a záujmové organizácie

Šport 
V obci pôsobí viacero športových klubov:
 Futbalový klub FC Rohožník.
 Stolnotenisový klub STC Rohožník
 Športový klub hádzanej Rohožník
 Judo klub Rohožník
 Thaibox club Rohožník
 Krav maga

Záujmové organizácie 
V rámci obce pôsobia nasledujúce záujmové organizácie
 Miestna organizácia rybárskeho zväzu Rohožník
 Spevokol seniorov Spiduch
 Materské združenie Kvietok
 Poľovnícke združenie Hôrka

Referencie

Iné projekty 

 
Obce okresu Malacky